**ระเบียบสมาคมบริษัทหลักทรัพย์ไทย**

**ว่าด้วย การพิจารณาความผิดและการลงโทษ**

**---------------------------------------------------------**

เพื่อให้การสอบสวนหาข้อเท็จจริงและการลงโทษสมาชิกเป็นไปอย่างมีประสิทธิภาพ และเพื่อให้การดำเนินงานของสมาชิกให้เป็นไปตามจรรยาบรรณ และจริยธรรมในการดำเนินธุรกิจ

อาศัยอำนาจตามความในข้อ 14 ข้อ 22 ข้อ 27 ข้อ 28 และข้อ 29 แห่งข้อบังคับสมาคมบริษัทหลักทรัพย์ไทย สมาคมบริษัทหลักทรัพย์ไทยโดยความเห็นชอบของคณะกรรมการ จึงกำหนดระเบียบว่าด้วย การพิจารณาความผิดและการลงโทษ ดังนี้

ข้อ 1 ในระเบียบนี้

“สมาคม” หมายความว่า สมาคมบริษัทหลักทรัพย์ไทย

“สมาชิก” หมายความว่า สมาชิกสมาคมบริษัทหลักทรัพย์ไทย

“ผู้แทนสมาชิก” หมายความว่า บุคคลซึ่งเป็นผู้แทนหลักของสมาชิกที่สมาชิกได้แจ้งรายชื่อต่อเลขาธิการให้เป็นผู้แทนสมาชิก ตามหลักเกณฑ์และวิธีการที่กำหนดไว้ในข้อบังคับสมาคม

“คณะกรรมการ” หมายความว่า คณะกรรมการสมาคมบริษัทหลักทรัพย์ไทย

“เลขาธิการ” หมายความว่า เลขาธิการสมาคมบริษัทหลักทรัพย์ไทย

“ข้อบังคับสมาคม” หมายความว่า ข้อบังคับสมาคมบริษัทหลักทรัพย์ไทย

“คณะอนุกรรมการวินัย” หมายความว่า คณะอนุกรรมการที่คณะกรรมการแต่งตั้ง เพื่อทำหน้าที่พิจารณาสอบสวนหาข้อเท็จจริงและทำความเห็นเสนอต่อคณะกรรมการ หรือต่อที่ประชุมใหญ่ของสมาชิก ตามที่กำหนดในระเบียบนี้

“อนุกรรมการ” หมายความว่า อนุกรรมการวินัย

“ข้อกำหนดสมาคม” หมายความว่า ข้อบังคับ ระเบียบ ประกาศ คำสั่ง วิธีปฏิบัติ หนังสือเวียน จรรยาบรรณมาตรฐาน แนวทางปฏิบัติงาน ที่สมาคมกำหนดขึ้น และมติที่ประชุมสมาชิกที่แจ้งให้สมาชิกรับทราบ

“เรื่องร้องเรียน” หมายความว่า ข้อร้องเรียนของผู้ร้องเกี่ยวกับการดำเนินงานของผู้ถูกร้องที่อาจเป็นการฝ่าฝืนหรือไม่เป็นไปตามข้อกำหนดสมาคม หรือมีส่วนเกี่ยวข้องกับการดำเนินงานที่ฝ่าฝืนหรือไม่เป็นไปตามข้อกำหนดสมาคม

“ผู้ร้อง” หมายความว่า สมาชิกรายหนึ่งหรือหลายรายที่ได้ยื่นเรื่องร้องเรียนตามระเบียบสมาคมว่าด้วย การรับเรื่องร้องเรียนและการพิจาณาเรื่องร้องเรียน

“ผู้ถูกร้อง” หมายความว่า สมาชิกรายหนึ่งหรือหลายรายซึ่งถูกผู้ร้องร้องเรียนว่า ผู้ถูกร้องอาจดำเนินงานที่ฝ่าฝืนหรือไม่เป็นไปตามข้อกำหนดสมาคม หรืออาจมีส่วนเกี่ยวข้องกับการดำเนินงานที่ฝ่าฝืนหรือไม่เป็นไปตามข้อกำหนดของสมาคม

“หน่วยงานภายนอก” หมายความว่า หน่วยงานภายนอกซึ่งที่ประชุมใหญ่ของสมาชิกได้มีมติให้ความเห็นชอบให้จัดทำความตกลงกับสมาคม เพื่อทำหน้าที่เข้าตรวจสอบการดำเนินงานของสมาชิก ตามที่ได้กำหนดไว้ในข้อบังคับสมาคม

“เลขานุการ” หมายความว่า เลขานุการของคณะอนุกรรมการวินัย

ข้อ 2 ในการพิจารณาสอบสวนหาข้อเท็จจริงและทำความเห็นเกี่ยวกับการดำเนินงานของสมาชิกที่อาจเป็นการ  
ฝ่าฝืนหรือไม่เป็นไปตามข้อกำหนดสมาคมหรือมีส่วนเกี่ยวข้องในเรื่องดังกล่าว ให้คณะกรรมการแต่งตั้งคณะอนุกรรมการวินัยขึ้นคณะหนึ่งหรือหลายคณะ เพื่อปฏิบัติหน้าที่ตามระเบียบนี้

ข้อ 3 ให้คณะอนุกรรมการวินัยประกอบด้วย ผู้ทรงคุณวุฒิด้านธุรกิจหลักทรัพย์ที่คณะกรรมการแต่งตั้งจำนวน 3 คน และผู้แทนสมาชิกที่คณะกรรมการแต่งตั้งจากบัญชีรายชื่อสมาชิกตามข้อ 4 จำนวน 2 คน

ข้อ 4 ให้สมาชิกโดยมติของที่ประชุมใหญ่เลือกผู้แทนสมาชิก จำนวน 4 คน เพื่อขึ้นบัญชีผู้แทนสมาชิกที่จะทำหน้าที่อนุกรรมการตามข้อ 3

กรณีผู้ที่ได้รับเลือกให้ขึ้นบัญชีไว้ พ้นจากการเป็นผู้แทนสมาชิก หรือกรณีอื่นใดที่ทำให้ผู้แทนสมาชิกที่ได้  
รับเลือกให้ขึ้นบัญชีไว้ตามวรรคหนึ่งว่างลง ให้สมาชิกโดยมติของที่ประชุมใหญ่เลือกผู้แทนสมาชิก เพื่อขึ้นบัญชีผู้แทนสมาชิกได้ตามจำนวนผู้แทนสมาชิกในบัญชีผู้แทนสมาชิกที่ว่างลง

ข้อ 5 ในการพิจารณาแต่งตั้งผู้ใดเป็นอนุกรรมการ ผู้ได้รับการแต่งตั้ง ต้องไม่เป็นบุคคลเดียวกันกับอนุกรรมการพิจารณาเรื่องร้องเรียนหรืออนุกรรมการอุทธรณ์ ในเรื่องเดียวกัน

ข้อ 6 ผู้ร้องหรือผู้ถูกร้องฝ่ายหนึ่งฝ่ายใดที่เกี่ยวข้องกับการพิจารณาสืบสวนหาข้อเท็จจริงและทำความเห็นสรุปเสนอการลงโทษในเรื่องใด อาจคัดค้านการแต่งตั้งคณะอนุกรรมการวินัยที่มาจากผู้แทนสมาชิกตามข้อ 4 ได้ ถ้ามีข้อเท็จจริงที่เป็นเหตุอันควรสงสัยในความเป็นอิสระหรือความเป็นกลางของอนุกรรมการ โดยผู้คัดค้านต้องยื่นหนังสือคัดค้านต่อคณะกรรมการ ภายในสาม (3) วันทำการนับแต่ได้รับแจ้ง

ให้คณะกรรมการพิจารณาข้อคัดค้านของผู้ร้องหรือผู้ถูกร้อง แล้วมีคำสั่งโดยเร็ว ผลการพิจารณาคำร้องคัดค้านของคณะกรรมการให้ถือเป็นที่สุด

ข้อ 7 ให้อนุกรรมการมีวาระการดำรงตำแหน่งคราวละ 2 ปี

ในกรณีที่อนุกรรมการ พ้นจากตำแหน่งตามวาระ ให้คณะกรรมการแต่งตั้งอนุกรรมการขึ้นใหม่ ทั้งนี้ หลักเกณฑ์การแต่งตั้งให้เป็นไปตามข้อ 3

ในระหว่างที่ยังไม่ได้มีการแต่งตั้งอนุกรรมการขึ้นใหม่ ให้อนุกรรมการซึ่งพ้นจากตำแหน่งตามวาระอยู่ในตำแหน่งเพื่อปฏิบัติหน้าที่ต่อไปจนกว่าอนุกรรมการซึ่งได้รับแต่งตั้งเข้ารับหน้าที่

ข้อ 8 นอกจากพ้นตำแหน่งตามวาระ อนุกรรมการพ้นจากตำแหน่งเมื่อ

1. ตาย
2. ลาออก
3. คณะกรรมการมีมติให้ออก
4. เป็นผู้ขาดคุณสมบัติตามข้อ 3

ในกรณีที่อนุกรรมการ พ้นจากตำแหน่งก่อนครบวาระ คณะกรรมการอาจพิจารณาแต่งตั้งบุคคลอื่นเป็นอนุกรรมการแทนตามหลักเกณฑ์ในข้อ 3 และให้ผู้ได้รับแต่งตั้งแทนนั้นอยู่ในตำแหน่งเท่ากับวาระที่เหลืออยู่ของอนุกรรมการซึ่งตนแทน

ข้อ 9 ให้คณะอนุกรรมการวินัยเลือกอนุกรรมการคนหนึ่งเป็นประธานอนุกรรมการวินัย

ข้อ 10 ในการประชุมของคณะอนุกรรมการวินัย ต้องมีอนุกรรมการมาประชุมไม่น้อยกว่ากึ่งหนึ่งของจำนวนอนุกรรมการทั้งหมด จึงจะเป็นองค์ประชุม ถ้าประธานอนุกรรมการวินัยไม่มาประชุมหรือไม่อาจปฏิบัติหน้าที่ได้ ให้อนุกรรมการที่มาประชุมเลือกอนุกรรมการคนหนึ่งเป็นประธานในที่ประชุม

การวินิจฉัยชี้ขาดของที่ประชุมให้ถือเสียงข้างมาก อนุกรรมการคนหนึ่งให้มีเสียงหนึ่งในการลงคะแนน ถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด

การออกเสียงเพิ่มขึ้นอีกเสียงหนึ่งเป็นเสียงชี้ขาดของประธานในที่ประชุมตามวรรคสอง จะกระทำได้ก็ต่อเมื่อมีอนุกรรมการมาประชุมไม่น้อยกว่า 3 คน

ข้อ 11 ในกรณีที่มีความจำเป็นเร่งด่วน ให้คณะอนุกรรมการวินัยใช้วิธีการประชุมทางโทรศัพท์ได้ โดยให้บันทึกการสนทนาระหว่างการประชุม ตลอดจนจัดให้มีการถอดข้อความการสนทนาเพื่อเก็บไว้เป็นหลักฐานด้วย และให้นำความในข้อ 10 มาใช้บังคับกับการนับองค์ประชุมและการออกเสียงชี้ขาดโดยอนุโลม

วิธีการประชุมตามวรรคหนึ่งมิให้นำมาใช้กับการประชุมเพื่อลงมติว่าผู้ถูกร้องกระทำผิดหรือไม่ หรือเพื่อกำหนดอัตราโทษ

ข้อ 12 อนุกรรมการผู้ใดมีส่วนได้เสียในเรื่องที่พิจารณา ห้ามมิให้เข้าร่วมพิจารณาในเรื่องนั้น

ข้อ 13 ให้คณะอนุกรรมการวินัยมีอำนาจหน้าที่ ดังนี้

1. พิจารณาสอบสวนหาข้อเท็จจริง
2. มอบหมายให้หน่วยงานภายนอกเข้าตรวจสอบข้อเท็จจริงที่เกี่ยวกับการร้องเรียนในสถานประกอบการของผู้ถูกร้อง
3. พิจารณาเสนอความเห็นต่อคณะกรรมการ เพื่อมีคำสั่งให้ยุติเรื่อง
4. เสนอความเห็นเพื่อประกอบการพิจารณาให้มีการลงโทษผู้ถูกร้องต่อคณะกรรมการ หรือต่อที่ประชุมใหญ่ของสมาคมแล้วแต่กรณี
5. ดำเนินการอื่นใดตามที่กำหนดในระเบียบนี้

ข้อ 14 ให้คณะกรรมการแต่งตั้งพนักงานของสมาคมคนหนึ่งทำหน้าที่เป็นเลขานุการของคณะอนุกรรมการวินัย ในการดำเนินการอื่นใดเพื่อปฏิบัติตามระเบียบนี้

ข้อ 15 ให้คณะอนุกรรมการวินัยที่ได้รับการแต่งตั้งจากคณะกรรมการ เพื่อดำเนินการสอบสวนหาข้อเท็จจริงในเรื่องร้องเรียนใดมีหนังสือแจ้งข้อกล่าวหาต่อผู้ถูกร้อง และจัดทำสำเนาส่งให้แก่ผู้ร้อง โดยหนังสือดังกล่าว ต้องมีรายการอย่างน้อย ดังนี้

1. วัน เดือน ปี ที่แจ้ง
2. ชื่อและที่อยู่ของผู้ร้องและผู้ถูกร้อง
3. การกระทำที่เป็นเหตุให้มีการสอบสวนหาข้อเท็จจริง พร้อมทั้งข้อเท็จจริงหรือพฤติการณ์ตามสมควรเกี่ยวกับการกระทำดังกล่าว
4. อ้างบทบัญญัติในข้อกำหนดของสมาคมซึ่งกำหนดว่าการกระทำเช่นนั้นเป็นความผิด
5. กำหนดเวลาในการให้ผู้ถูกร้องต้องชี้แจงข้อเท็จจริง ตามข้อ 18
6. กำหนดเวลาให้ผู้ร้องและผู้ถูกร้องคัดค้านอนุกรรมการ ตามข้อ 6

ข้อ 16 ในการดำเนินกระบวนพิจารณาตามระเบียบนี้ ผู้ถูกร้องจะกระทำการด้วยตนเองหรือจะมอบอำนาจเป็นหนังสือให้บุคคลอื่นกระทำการแทนก็ได้

ข้อ 17 การพิจารณาดำเนินการสอบสวนหาข้อเท็จจริงต้องดำเนินการให้เสร็จสิ้นไปโดยเร็ว แต่ทั้งนี้ต้องเปิดโอกาสให้ผู้ถูกร้องชี้แจงหรือเสนอพยานหลักฐานเพื่อแก้ข้อกล่าวหา

ข้อ 18 ผู้ถูกร้อง ต้องยื่นคำชี้แจงข้อเท็จจริงต่อเลขานุการภายในสิบห้า (15) วัน นับแต่วันที่ได้รับหนังสือแจ้ง ทั้งนี้ เลขานุการอาจขยายระยะเวลาให้ผู้ถูกร้องยื่นคำชี้แจงข้อเท็จจริงเพิ่มเติมได้อีกไม่เกินเจ็ด (7) วัน นับแต่วันสิ้นสุดระยะเวลาสิบห้า (15) วัน

คำชี้แจงต้องทำเป็นหนังสือลงลายมือชื่อผู้ถูกร้องหรือผู้แทนแล้วแต่กรณี โดยในคำชี้แจงให้ระบุการกระทำอันเป็นเหตุให้ผู้ถูกร้องต้องแก้ข้อกล่าวหา ข้อเท็จจริง และเหตุผลที่เป็นข้อโต้แย้งว่าไม่เห็นด้วยกับข้อกล่าวหาในเรื่องใด พร้อมทั้งให้แนบเอกสารหลักฐานต่าง ๆ ที่เกี่ยวข้อง ซึ่งผู้ถูกร้องเห็นว่าอาจเป็นประโยชน์ต่อการพิจารณาของคณะอนุกรรมการวินัยมาพร้อมกับคำชี้แจงด้วย

ข้อ 19 การยื่นคำชี้แจงตามข้อ 18 ให้ผู้ถูกร้องหรือผู้แทนยื่นได้ที่สมาคมหรืออาจส่งทางไปรษณีย์ลงทะเบียนตอบรับก็ได้ โดยให้ถือว่าวันที่พนักงานไปรษณีย์ต้นทางประทับตราไปรษณียากรบนซองหนังสือชี้แจงแก้ข้อกล่าวหา เป็นวันยื่นคำชี้แจง เมื่อสมาคมได้รับคำชี้แจงให้ส่งคำชี้แจงให้เลขานุการคณะอนุกรรมการวินัย เพื่อดำเนินการต่อไป

ข้อ 20 เมื่อเลขานุการได้รับคำชี้แจงแล้ว ให้เลขานุการออกใบรับคำชี้แจง หรือมีหนังสือแจ้งการรับคำชี้แจงไปยังผู้ถูกร้องหรือผู้แทนแล้วแต่กรณี ทั้งนี้ ใบรับคำชี้แจงหรือหนังสือแจ้งการรับคำชี้แจงต้องมีข้อความแสดงถึงวัน เดือน ปี ที่รับคำชี้แจง และชื่อผู้ถูกร้องด้วย

ข้อ 21 ในกรณีที่ผู้ถูกร้องหรือผู้แทนแล้วแต่กรณีไม่ยื่นคำชี้แจงภายในเวลาที่กำหนด ไม่ว่าจะเป็นกำหนดระยะเวลายื่นคำชี้แจงภายในสิบห้า (15) วัน นับแต่วันที่ได้รับหนังสือแจ้ง หรือภายในกำหนดระยะเวลายื่นคำชี้แจงเพิ่มอีกเจ็ด (7) วัน นับแต่สิ้นสุดระยะเวลาสิบห้า (15) วัน ตามที่ได้รับการขยายระยะเวลาจากเลขานุการ ให้เลขานุการรายงานต่อคณะอนุกรรมการวินัยเพื่อทราบ และให้คณะอนุกรรมการวินัยมีอำนาจพิจารณาสอบสวนหาข้อเท็จจริงและวินิจฉัยไปได้โดยไม่จำเป็นต้องรับฟังคำชี้แจง

ข้อ 22 ให้เลขานุการรวบรวมข้อเท็จจริง พยานหลักฐานที่เกี่ยวข้อง เสนอต่อคณะอนุกรรมการวินัย เพื่อพิจารณาดำเนินการต่อไป โดยไม่ชักช้า

ข้อ 23 ในการพิจารณาของคณะอนุกรรมการวินัย เพื่อจัดทำความเห็นเสนอต่อคณะกรรมการ หรือต่อที่ประชุมใหญ่ของสมาคมแล้วแต่กรณี ให้คณะอนุกรรมการวินัยดำเนินการให้แล้วเสร็จภายในสามสิบ (30) วัน นับแต่วันที่เริ่มการพิจารณาครั้งแรก

ในระหว่างการพิจารณาข้อเท็จจริง คณะอนุกรรมการวินัยอาจเรียกให้ผู้ร้อง หรือผู้ถูกร้อง หรือผู้แทนของผู้ร้อง หรือผู้แทนของผู้ถูกร้อง หรือหน่วยงานภายในของสมาคม หรือบุคคลอื่นที่เกี่ยวข้องมาชี้แจงข้อเท็จจริงด้วยตนเองหรือให้ส่งเอกสารหลักฐานเพิ่มเติมภายในเวลาที่กำหนดก็ได้ รวมถึงมอบหมายให้หน่วยงานภายนอกเข้าตรวจสอบข้อเท็จจริงที่เกี่ยวกับการร้องเรียนในสถานประกอบการของผู้ถูกร้อง

การนับระยะเวลาดำเนินการตามวรรคหนึ่ง มิให้นับรวมระยะเวลาระหว่างวันที่คณะอนุกรรมการวินัยได้ดำเนินการตามวรรคสองจนถึงวันที่คณะอนุกรรมการวินัยได้ประชุมพิจารณาภายหลังจากได้รับเอกสารหลักฐานหรือคำชี้แจงโดยครบถ้วน

ข้อ 24 กำหนดระยะเวลาเกี่ยวกับการดำเนินการแล้วเสร็จตามระเบียบนี้ ให้คณะอนุกรรมการวินัยมีอำนาจขยายระยะเวลาออกไปได้ตามสมควร

ข้อ 25 ในการออกคำสั่งเกี่ยวกับการลงโทษ คณะกรรมการอาจพิจารณาออกคำสั่งตามความเห็นของคณะอนุกรรมการวินัยหรืออาจมีคำสั่งเป็นอย่างอื่นก็ได้ และในกรณีออกคำสั่งลงโทษให้พ้นจากสมาชิกภาพ ที่ประชุมใหญ่ของสมาคมอาจมีมติเป็นอย่างอื่นก็ได้ ในกรณีนี้ให้คณะกรรมการลงโทษตามที่ประชุมใหญ่ของสมาคมมีมติ

ในการพิจารณาลงโทษของคณะกรรมการตามวรรคหนึ่ง หากคณะกรรมการพิจารณาสั่งการต่างไปจากความเห็นของคณะอนุกรรมการวินัย ในคำสั่งลงโทษคณะกรรมการต้องจัดให้มีเหตุผลประกอบด้วย

ข้อ 26 เมื่อคณะกรรมการ หรือที่ประชุมใหญ่ของสมาคมมีมติออกคำสั่งลงโทษผู้ถูกร้องรายใด ให้สมาคมมีหนังสือแจ้งคำสั่งดังกล่าวให้สมาชิกผู้ถูกลงโทษ ผู้ถูกร้อง และผู้ร้อง ทราบโดยไม่ชักช้า โดยในหนังสือแจ้งต้องมีรายการอย่างน้อยดังนี้

1. ชื่อและที่อยู่ของสมาชิกผู้ถูกลงโทษ
2. เหตุผลและข้อเท็จจริง
3. เนื้อหาและเหตุผลของคำสั่ง
4. ผลบังคับของคำสั่ง

ในกรณีที่ผู้ถูกร้องได้มอบหมายให้บุคคลอื่นเป็นผู้ดำเนินการแทน ให้สมาคมส่งสำเนาหนังสือแจ้งให้บุคคลนั้นทราบอีกทางหนึ่งด้วย

ให้ระเบียบนี้มีผลใช้บังคับตั้งแต่วันถัดจากวันประกาศเป็นต้นไป

ประกาศ ณ วันที่ 16 มกราคม 2558

(นางภัทธีรา ดิลกรุ่งธีระภพ)

นายกสมาคม